Versindaba » Blog Archive Resensie: Weerlig van die ongeloof (De Lange) : Versindaba
Resensie: Weerlig van die ongeloof (De Lange)
Weerlig van die ongeloof. Johann de Lange. Protea Boekhuis. ISBN 978-1-86919-451-2. Prys: R140. 75 bladsye. Sagteband.
Dit is gepas dat die digter as opdragvers voorin sy jongste bundel 'n gedig van Fred Chappell aanhaal, veral ten opsigte van die verwysings na "telegrams", "intelligence" en "sudden blaze". De Lange se bundel kwatryne is inderdaad 'n weerspieëling hiervan, en mens sou hulle kon opsom as slim digterlike telegramme van skielike verheldering. Dit laat jou trouens aan haikoes dink, eweneens kort, gedissiplineerd en sprekend van 'n oomblik van insig of "lig".
Ná agt digbundels en 'n onlangse keur uit sy gedigte (Judasoog, 2010) bring hierdie veelbekroonde digter en Hertzogpryswenner (2011) iets nuuts deurdat hy in 'n enkele bundel uitsluitlik die kwatrynvorm bedryf. Dit verbaas nie dat De Lange hierdie streng en gedronge versvorm met soveel sukses hanteer nie; hy was nog altyd 'n digter van die essensie, 'n meesterlike eksponent van taalaanwending wat geen eksesse duld nie. Selfs in sy vryer verse in vorige bundels het dit opgeval hoeveel waarde hy heg aan vormvernuf en verstegniese afronding, terwyl hy nietemin 'n merkwaardige soepelheid van segging behou.
Die kwatryn met sy vier reëls het 'n lang tradisie in die digkuns. Dit het reeds in die antieke beskawings voorgekom en word tot vandag as afsonderlike gedigte of a strofes binne 'n enkele gedig gebruik. In Afrikaans tel D.J. Opperman, Elisabeth Eybers en Daniel Hugo onder die bekende eksponente van hierdie versvorm. En wie onthou nie hierdie een van N.P. van Wyk Louw nie, tipies van die ligter toon wat die kwatryn dikwels aanneem:
my voete loop na Monteku
maar ek gaan Woester toe
lê lê in die wingerd, kind
want ek kom Woester toe
Miskien nie so bekend nie, maar ewe tipies van die lugtige kwatryn, is dié een van R.K. Belcher:
Die sydoek om haar nek
ja die sydoek om haar nek
ek kielie haar toe sê sy nee
dis die verkeerde plek
Hierdie verstipe ken vele variante, maar maak gewoonlik van vaste metrum en een of ander vorm van eindrym gebruik. De Lange gaan innoverend te werk deurdat hy hom nie aan een spesifieke rymskema, ritme of toonaard hou nie, en hierdie elemente na willekeur afwissel. Dit dra by om variasie te bring in 102 gedigte van dieselfde verslengte, en dit is boeiend om te sien hoeveel gedaantes hierdie digter aan 'n andersins redelike eenselwige vorm gee. 'n Mens sou hier met reg kon praat van 'n speelse omgang met die kwatrynvorm, waarin die inhoud telkens met 'n nuwe kinkel binne die tradisionele vier reëls gegiet of "gekaap" word, soos die spreker in die gedig "Kaap" (55) te kenne gee.
Dit was 'n goeie idee om die kwatryne in ses afdelings te rubriseer, elk met 'n prikkelende titel wat nie te veel verklap nie, terwyl dit tog bepaalde verse sinvol saambind om hulle inhoudelik van die ander afdelings te onderskei. Terselfdertyd is daar in elke afdeling 'n vers of twee wat aanknoop by dié in 'n ander groepering, wat 'n onverwagse skakeling met die geheel bewerkstellig.
Uit die staanspoor is dit duidelik dat De Lange 'n filosofiese instelling het en die kwatryne dus die leser tot nadenke stem. Meermale is die toon melancholies en selfs wrang, maar die digter se immer oplettende oog trek opposisies saam sodat donker en lig versmelt. Daarbenewens speel De Lange se verse in baie gevalle in op ander digters se werk, te veel om hier aan te haal, deurdat hul woorde of gedigtitels vernuftig by De Lange se eie verse ingevleg word om die spel-element op nog 'n vlak versterk.
Die gebruik van die ampersand (&) instede van die gebruilike "en" is moontlik een manier om doelbewus buite die tradisionele skryfwyse te tree en die kwatryn as toevallige of argelose kantaantekening aan te bied, of selfs by die SMS-styl te leen. Ek lees hierin 'n poging om op verskillende wyses met die lang tradisie van die kwatryn te eksperimenteer en daaraan 'n eietydse aanslag te gee. In hierdie opsig is De Lange se kwatryne uniek, en beide vormlik en inhoudelik interessant.
Die eerste twee afdelings, "Lyfband" en "La fête sauvage" (losweg vertaal as "Die wilde of ongetemde fees") bring die erotiese element na vore wat reeds een van die kenmerke van De Lange se poësie en kortverhale geword het, en ook spreek uit die versameling gedigte wat deur hom en Antjie Krog saamgestel is (Die dye trek die dye aan, 1998). In die genoemde afdelings gaan dit pertinent om die ouer man se aangetrokkenheid tot die skoonheid van die jong seun, en gevolglik betitel die digter twee van die gedigte "Seun 1" en "Seun 2", wat vanweë die visuele uitbeelding en sensualiteit, maar ook om die taalaanwending en ter illutrasie van hul ooreenstemmende rympatroon (abcb) en onderling wisselende ritmiek volledig aangehaal word:
Die seun duik & dobber in die water,
sy rug & kuite deur lig gladgeskuur.
Wanneer hy uitklim later is sy lyf
skubbe die kleur van koper & telluur.
Die seun se lyf raak man-
baar met skadu's ruig
in oksel & lies
& ereksies doelgierig gebuig.
Getrou aan sy werkswyse gebruik die digter ook in hier minder bekende woorde, soos "telluur" ('n blink, tinagtige delfstof). In samehang met "koper" kan mens die seunslyf voor jou geestesoog soos "skubbe" sien glans. Ewe suggestieryk is die keuse van "manbaar" en die afbreek van die woord aan die einde van die versreël in die tweede kwatryn, asook die sametrekking van "doelgerig" en "gierig" in die woordvonds "doelgierig". De Lange se beeldende vermoë word soos gewoonlik deur sy taalaanwending ondersteun. Dit val ook op dat hierdie digter dikwels die enjambement gebruik (hier sigbaar in die oorgang van "ruig" na "in" in die tweede kwatryn), terwyl dit meer algemeen is om in hierdie versvorm 'n volledige frase per reël te benut. Daarby buit die digter ook die trefkrag van alliterasie uit, soos in "duik & dobber" en "kleur van koper", maar sy aanwending van klankverbande reik verder: daar is ook nog "lies" wat klankmatig (en betekenisgewys) eggo in die daaropvolgende "ereksies" en "doelgierig", terwyl "doelgierig" weer klankgewys skakel met "gebuig", wat op sy beurt rym met "ruig". Hier is dus, soos in die meeste van De Lange se kwatryne, 'n kombinasie van klank- en woordspel, met 'n ritmiese vloei wat uitmond in 'n treffende visuele voorstelling. 'n Mens dink hier onwillekeurig aan Eybers se gedig "Jong seun" waar die druipnat jongeling "gaaf en glad" uit die bad klim, en "waar blink haarrankies reeds ontluik". Die saamlees van dié betrokke verse van hierdie twee digters kan tot 'n boeiende vergelykende studie lei.
In gedig na gedig blyk dit hoeveel poëtiese middele De Lange op 'n ongeforseerde wyse binne vier reëls aanwend om 'n afgeronde stukkie woordwerk daar te stel. Die digter handhaaf ook 'n mooi balans deurdat die toon nie deurgaans ernstig bly nie en hy ook die moontlikhede van algemene spreektaal ontgin waar hy die ding op sy naam noem, soos in "Free range":
Ek is, hoe sal ek dit nou stel, aan't
snuffel na iets meer taktiel
om op aan te lê, sny jagtig spoor
na 'n bietjie free range-piel.
Daar is soos in die geval van die bogenoemde vers, vele onverwagse rymvondste in hierdie bundel; mens verkneukel jou byvoorbeeld aan "geneugtes" wat rym met "vreugdes", en "vlees" met "nagkafees", om maar enkeles te noem. Rym is slegs doeltreffend as dit verras; voorspelbare rym sou enige eietydse kwatryn se doodsteek wees; en hieraan besondig die ervare De Lange hom nooit.
Nog een van hierdie digter se voorliefdes is natuurbeelde, en dit is ook die tema van die derde afdeling met die evokerende titel "Die sonboog het gebreek". Uiteraard speel die diskriminerende oog, wat nie om dowe neute op die voorplat verskyn nie, 'n prominente rol. Elkeen van hierdie kwatryne is op sy eie manier besonders, maar een van my gunstelinge is die fleurige "Inkvis", ten spyte van 'n ritmiese steuring in reël twee (wat opgelos sou kon word deur 'n klein verstelling, bv. "hoe ligvoets dans sy oor koraal", of 'n ander digterlike skuif):
Die inkvis is 'n geisja
wat ligvoets dans oor koraal
in 'n ondersese taal.
En hoe slim werk die digter nie met klanknabootsing nie, soos wanneer hy in 'n volgende kwatryn aan die hadida se naam prominensie gee en dit direk daarna tot werkwoord ("dida-dida") omvorm, om in die slot die voëlroep se drieklank raak te vat as iets wat "sny deur taal & tin":
Ewe behendig word die metaal-beeld en -geluid tot die einde deurgevoer, en met 'n versteekte rymklank beseël waar "taal" voor die einde van die slotreël rym met "skutmetaal" aan die einde van reël twee.
Tog bly die sterkste kwatryn in hierdie reeks vir my "Die eland draf vaal & rooi", wat terugskryf na Wilma Stockenström se gedig "Die eland". De Lange se beeld van "klein bruin jagters [wat] speekbeen/ die blou boog van 'n horison buig, tesame met sy ewe plastiese beelding van die "beskutte bakhand van 'n berg" is genoeg om enige digter jaloers te maak. Onvergeetlik ook is die varkoor: "hy suig die laatlig in sy kelk" wat toevallig (?) "Ek kelk die sonlig in my keel" van G.A. Watermeyer oproep. Trefseker ook is die bloedlemoen se meerduidige "kwartiere" as beeld van 'n "bergrooi dagbreek"; die afbreek van eg-/go om die weerklank akoesties in die skrifbeeld voor te stel; en die "sloom matesis van die kaktus". 'n Mens kan net raai hoeveel pure woordplesier De Lange aan die maak van hierdie kwatryne gehad het, en hoeveel digterlike genot om die woorde of titels van ander digters in sy tekste in weef, of op 'n oorspronklike manier te hersirkuleer. Lesers sal in "Gebed om die gesternte" die naklank van D.J. Opperman se "Gebed om die gebeente" hoor; en dalk aan T.T. Cloete dink waar die onmiddellike en die kosmiese ontmoet in De Lange se "die sewejaartjie & die Sewe Susters, of in "die kersvlam & die kwasar" wat in een digterlike asem genoem word.
Die titel van die vierde afdeling "Skietgebedjie" is 'n pasmunt term om die kort flits van die religieus-getinte kwatryne te beskryf. Dit dien ook as bedekte waarskuwing om hierdie element nie slegs met loodsware erns te bejeën nie. Die titelgedig kom ook hierin voor, en die leser kom tot die besef dat al De Lange se kwatryne eintlik soos weerligstrale is: blitsig, skerp en liggewend; en soos die spreker in "droomreën" in die daaropvolgende afdeling "Vreemde kamer" dit stel, "weerligblou". Hierdie voorbeelde sluit aan by die bundeltitel Weerlig van die ongeloof, waar die flitsende beeld ook aan die ongeloof as 'n moment van verwondering, verwarring of nie-kognisie gekoppel kan word.
Die titel van Afdeling 6, "Die jaar verakker" is waarskynlik 'n kopkink na N.P. van Wyk Louw se "Die jaar word ryp in goue akkerblare". Maar De Lange wil dit inkort; met sy kwatryn speel hy binne vier reëls en met 'n vars beeld klaar met die herfs en die bespiegeling oor die afloop, wat ondanks die kompaktheid van aanbod op meer vlakke gelees kan word:
Die jaar verakker & raak oud,
die mos langs yl slape kroes.
Eindelik eis die son sy oes
die bar veroordeling van hout.
Die fisieke word weer ter sprake gebring in "Lyf", met "fladderhart" as een van die raak en oënskynlik "natuurlike" woordsamestellings waarvoor hierdie digter 'n voorliefde en talent toon:
Jy hou my deurentyd
van jou bewus
of hongerpyn, of lus.
Telkens kom die bewustheid van die verjaring van die lyf ter sprake, soos ook in "Net die verwende seks" waar die afgang van die geslag grafies uitgebeeld word; kostelik en onthutsend, maar met 'n onderliggende patetiek; of in "Digter op vyftig" met sy beeld van slapeloosheid waar liggaam en gees spook "tussen fantome en penumbras" en kontrasteer met die banale werklikheid van die onpoëtiese "springveermatras". Saam met die gedagte aan veroudering, huiwer die aangesig van die dood:
Die dood is 'n verstekeling
Besonder roerend is "Full fathom five" oor die ontslape vader wat inspeel op die lied van Ariel in The Tempest, hier uitgebrei na die "bont flamenco van 'n seeslak" wat "soos 'n spreuk" bo die "breinkas" dwarrel. Dit is hierdie saamdink van skoonheid, drif en kortstondige darteling met aftakeling, dood en die tragiese wat aan De Lange se kwatryne hul sin van volheid en volledigheid gee.
Daar is soveel aan virtuose klankspel en ryk beelde in hierdie verse, en soveel verskillende onderwerps- en denkvelde wat bestryk word, dat die bundel van gedig tot gedig 'n ontdekkingstog word. Opvallend ook is dat etlike kwatryne eindig met 'n aforisme – daardie kort slotwoord wat 'n siening of "waarheid" kernagtig uitdruk, soos in "Genote":
Wie sy hart se grendel lig,
groet oplaas 'n geesgenoot.
Hierdie bundel is die produk van 'n bedrewe digter. Nie een van die verse is sommer net 'n kwatryn om kwatryn-onthalwe nie; dit is afgeronde verse met 'n dieper denklaag wat die leser nie maklik loslaat nie. "Gravis" is een van vele wat in die gedagte bly hang:
In die groen kerkhof leun die stene
skeef soos ou tande, & die grond
is gulsig. Ek sit op die grys lip
van 'n klip met dooie psalms in my mond.
Só is dit nog nie gesê nie; en só voel 'n mens by die lees van elke kwatryn. 'n Prestasie voorwaar, as 'n digter sy oeuvre met soveel klein, maar seker kunsgrepe verbreed. En met 'n oog wat dwarsdeur die oppervlakte kyk; soms met 'n troebel blik, en ongelowig oor die weerligstraal wat die alledaagse omtower tot iets wonderbaarliks of pynliks – terwyl "[n]iks [is' soos dit hoort" nie, soos die vertaalde vers van die Vlaamse digter Luuk Gruwez ten slotte beweer. Vir 'n treffender en sprekender voorplat, met die delikate werk van Judith Mason kunstig geïnkorporeer in die bandontwerp van Etienne van Duyker, kon die digter beswaarlik wens. Puik, Protea, dat julle Boekhuis hierdie kortkuns van De Lange bekendstel, en met soveel flair.
Tags: Weerlig van die ongeloof resensie, Zandra Bezuidenhout resensies
Tuesday, October 18th, 2011 | Resensies.
5 Kommentare op "Resensie: Weerlig van die ongeloof (De Lange)"
October 18th, 2011 at 16:01
Zandra, ek sekondeer! Dit is 'n besonder boeiende bundel. Ek mis wel 'n verwysing na Hennie Aucamp se versamelings kwatryne: "Die blou uur" van 1984 en "Koerier" van 1999. Oor die eersgenoemde het Johann de Lange destyds 'n lowende resensie geskryf en in die laasgenoemde is daar 'n kwatryn aan hom opgedra.
October 18th, 2011 at 16:28
Die Blou Uur is inderdaad 'n onderwaardeerde meesterstuk uit die 1980's. Hoekom het dit so lank geneem vir mense om Aucamp as meer as net 'n "geleentheidsdigter" (of wat ook al) te sien? Koerier is ook baie goed; ek het dit die naweek weer gelees.
October 18th, 2011 at 22:38
Ja, Daniel, sowaar. My apologie aan Hennie Aucamp! Terwyl ek die resensie geskryf het, het 'n rilling langs die ruggraat gehad dat ek dalk een of meer belangrike kwatryndigters weglaat. Hoe hou mens tog al die vissies bymekaar. Aan die ander kant was die bedoeling ook nie om almal te inventariseer nie; dit gaan per slot van sake hier om De Lange, nie waar nie? Het nietemin daaraan gedink om jou te vra… Dankie nietemin vir die noodhulp.